จับกุมผู้ลักลอบขนย้ายกระเทียมนำเข้า ส่งผลให้กระเทียมในประเทศราคาตกต่ำ
นายอาวุธ วงศ์สวัสดิ์ รองอธิบดีกรมการค้าภายใน เปิดเผยว่า กรมการค้าภายในได้รับเบาะแสว่ามีการขนย้ายกระเทียมนำเข้าจากต่างประเทศโดยไม่ได้รับอนุญาตในช่วงล็อกดาวน์ ส่งผลให้กระเทียมในประเทศราคาตกต่ำ จึงได้ส่งเจ้าหน้าที่สายตรวจออกติดตามและตรวจสอบรถต้องสงสัยตามเบาะแส โดยจากการตรวจสอบพบว่ามีการขนย้ายดังกล่าวจริง เจ้าหน้าที่จึงได้แสดงตัวขอตรวจสอบพบใบขนกระเทียมนำเข้าโดยใบอนุญาตสำแดงขนย้ายกระเทียมนำเข้า 2 พ่วงๆ ละ 28 ตัน บรรทุกจากท่าเรือแหลมฉบังปลายทางตลาดไท ทดสอบน้ำหนักจริงบรรทุก 67 ตัน เกินน้ำหนักที่ขออนุญาตรวม 11 ตัน จึงทำการจับกุมส่งสถานีตำรวจภูธรคลองหลวง จังหวัดปทุมธานี ดำเนินคดีตาม พ.ร.บ.ว่าด้วยราคาสินค้าและบริการ พ.ศ. 2542 มาตรา 25 (7) ความผิดฐานขนย้ายเกินที่ขออนุญาต ตามมาตรา 37 มีโทษจำคุก ไม่เกิน 5 ปี ปรับ ไม่เกิน 100,000 บาท หรือทั้งจำทั้งปรับ รองอธิบดีกรมการค้าภายใน กล่าวเพิ่มเติมว่า การตรวจสอบดังกล่าวถือว่าเป็นแนวทางแก้ไขอีกมาตรการหนึ่งของกรมฯ เป็นการป้องปรามไม่ให้มีการขนย้ายนำเข้าสินค้าเกษตรจากประเทศเพื่อนบ้านเข้ามาในประเทศโดยไม่ได้รับอนุญาต เพื่อการรักษาเสถียรภาพระบบตลาดสินค้าเกษตรภายในประเทศให้เกิดความเป็นธรรมให้แก่เกษตรกร โดยกรมฯ จะจัดส่งเจ้าหน้าที่สายตรวจพิเศษตรวจสอบอย่างต่อเนื่องโดยเฉพาะช่วงล็อกดาวน์ พร้อมแจ้งเตือนผู้ประกอบการปฏิบัติให้ถูกต้องตามกฎหมาย หากพบว่ามีการกระทำความผิดจะดำเนินคดีตามกฎหมายอย่างเคร่งครัด หากพบเห็นการลักลอบขนย้ายสินค้าเกษตรที่ไม่ได้รับอนุญาต หรือการซื้อขายสินค้าและบริการที่ไม่เป็นธรรม สามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ